MFCเตือนระวังแรงขายหุ้น
4เดือนแจกกำไรอู้ฟู่26% หนี้ยุโรปกด-เป้าปีนี้1,130
2 ก.พ. 2555

4เดือนแจกกำไรอู้ฟู่26% หนี้ยุโรปกด-เป้าปีนี้1,130
MFC เตือนระวังแรงขายทำกำไรหุ้นหลัง 4 เดือนแจก 26% มองไม่หลุด 1,000 จุดชูพื้นฐานแกร่ง เป้าทั้งปี 1,130 จุด 
นายชาคริต พีชพันธ์ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี (MFC) กล่าวว่า การปรับตัวขึ้นอย่างต่อเนื่องของหุ้นไทยจากระดับต่ำสุดที่ 855 จุด ในเดือน ต.ค.ที่ผ่านมา จนถึงปัจจุบันปรับตัวขึ้นประมาณ 25-26% อาจทำให้มีแรงขายทำกำไรออกมา แต่ไม่น่าหลุด 1,000 จุด เนื่องจากตลาดหุ้นไทยมีพื้นฐานแข็งแกร่งและอัตราผลตอบแทนเงินปันผลสูง 4% 
นอกจากนี้ ปีที่ผ่านมาหุ้นไทยไม่ได้ปรับตัวขึ้นมากและเดือน ม.ค. 2555 หุ้นไทยปรับตัวขึ้น 5.37% สร้างผลตอบแทนได้ใกล้เคียงกับตลาดหุ้นอื่นทั่วโลก แต่ยังต่ำกว่าตลาดเอเชียหลังจากตลาดเห็นการแก้หนี้ยุโรปคืบหน้าและกองทุนรวมหุ้นระยะยาว (LTF) ไม่ได้เทขายมากอย่างที่คาดไว้ รวมทั้งยังมีเงินทุนไหลเข้ามาต่อเนื่อง 
สำหรับภาพรวมแนวโน้มตลาดหุ้นไทยในปี 2555 คาดว่าจะผันผวนตามมาตรการแก้หนี้ยุโรปเป็นหลัก โดยเฉพาะในครึ่งปีแรกซึ่งครบกำหนดชำระหนี้คืนของหลายประเทศ โดยมองเป้าดัชนีปีนี้ที่ 1,130 จุด กำไรสุทธิของบริษัทจดทะเบียนคาดว่าจะเติบโต 9-12% 
“ตลาดหุ้นไทยมีพี/อี 11 เท่า ไม่ได้สูงมาก แต่ครึ่งปีแรกต้องระมัดระวัง ช่วงเดือน ก.พ.-มี.ค. ต้องติดตามว่าการประมูลพันธบัตรในยุโรปได้รับการตอบรับดีหรือไม่ หากมีพรีเมียมมากแสดงว่าตลาดคลายกังวล อาจจะเห็นหุ้นรีบาวด์ มีการเคลื่อนย้ายเงินทุนจากสินทรัพย์ที่มีความเสี่ยงต่ำไปสู่สินทรัพย์ที่มีความเสี่ยงสูง” นายชาคริต กล่าว 
ด้านนางพัณณรัชต์ บรรพโต ผู้ช่วยกรรมการผู้จัดการอาวุโส สายบริหารกองทุน บลจ.เอ็มเอฟซี กล่าวว่า ในระยะสั้นตลาดหุ้นต่างประเทศน่าสนใจมากกว่าหุ้นไทย เนื่องจากปีที่ผ่านมาตลาดหุ้นเกิดใหม่ปรับตัวลงมาก ขณะที่หุ้นไทยลดลงเพียง 0.7% ดังนั้นเป็นจังหวะลงทุนหุ้นต่างประเทศก่อนค่อยกลับมาซื้อหุ้นไทยในช่วงปรับฐาน
นายสุทยุต เชื้อพานิช ผู้จัดการกองทุนอาวุโส ฝ่ายตราสารทุนต่างประเทศ บลจ.เอ็มเอฟซี กล่าวว่า แนวโน้มตลาดหุ้นทั่วโลกจะแกว่งตัวในขาขึ้น เนื่องจากประเทศในยุโรปต้องออกพันธบัตรรวมกันประมาณ 8 แสนล้านยูโรในปีนี้ เพื่อทดแทนพันธบัตรที่ครบอายุจึงกดดันตลาด โดยไตรมาสแรกครบกำหนด 2.5 แสนล้านยูโร หากการประมูลพันธบัตรออกมาแล้วไม่ได้รับผลตอบรับที่ดี ตลาดอาจจะถูกขายทำกำไร
“หากมาตรการแก้หนี้หรืออื่นๆ ออกมาช่วยทำให้นักลงทุนมั่นใจขึ้นคาดว่าจะส่งผลให้เม็ดเงินลงทุนกลับเข้ามาในตลาดเกิดใหม่ ซึ่งมีมูลค่าพื้นฐานที่ถูก โดยเฉพาะตลาดในกลุ่มบริค รวมถึงหุ้นไทย นอกจากนี้ทองคำยังเป็นอีกสินทรัพย์หนึ่งที่ลงทุนได้ในปีนี้” นายสุทยุต กล่าว